บลจ.ธนชาตส่งขายกองทุนเพิ่มอีก4กองรวด
บลจ.ธนชาตรุกหนัก ออกกองทุนขายพร้อมกัน 4 กองทุนเริ่ม 16 มี.ค.นี้ ลงทุนตราสารภาครัฐของไทย 3 กองทุน และกองทุนเกาหลีอีก 1 กองทุน
11 ส.ค. 2553

บลจ.ธนชาตรุกหนัก ออกกองทุนขายพร้อมกัน 4 กองทุนเริ่ม 16 มี.ค.นี้ ลงทุนตราสารภาครัฐของไทย 3 กองทุน และกองทุนเกาหลีอีก 1 กองทุน
รายงานข่าวจากบริษัทหลักทรัพย์จัดการกองทุน (บลจ.) ธนชาต เปิดเผยว่า บริษัทเตรียมเสนอขายกองทุนเพิ่มอีก 4 กองทุน  โดยเป็นตราสารภาครัฐไทย 3 กองทุน และตราสารหนี้ต่างประเทศ 1 กองทุน  เพื่อรองรับความต้องการของผู้ลงทุน  ได้แก่ กองทุนเปิดธนชาตตราสารภาครัฐ 4 (TG4)  อายุโครงการประมาณ 6 เดือน มูลค่าโครงการ 1,000 ล้านบาท เสนอขายเพียงครั้งเดียว (IPO) ระหว่างวันที่ 16 - 23 ส.ค.2553 
กองทุนเปิดธนชาตตราสารภาครัฐ 5 (TG5)  อายุโครงการประมาณ  6 เดือน มูลค่าโครงการ 500 ล้านบาท และกองทุนเปิดธนชาตตราสารภาครัฐ 6 (TG6) อายุโครงการ 6 เดือน มูลค่าโครงการ 500 ล้านบาท เสนอขายเพียงครั้งเดียว (IPO) ระหว่างวันที่ 16 - 26 ส.ค.2553   และกองทุนเปิดธนชาตตราสารหนี้ต่างประเทศ 73 ( T-FixFIF73 ) อายุโครงการประมาณ 18 เดือน มูลค่าโครงการ 1,000 ล้านบาท  เสนอขายเพียงครั้งเดียว (IPO) ระหว่างวันที่  16 – 26 ส.ค.53 
กองทุน TG4 กองทุน TG5 และกองทุน TG6 เป็นกองทุนที่เน้นลงทุนในหรือมีไว้ตราสารแห่งหนี้ที่เป็นตราสารภาครัฐไทย เช่น  ตั๋วเงินคลัง  พันธบัตรรัฐบาลหรือพันธบัตรธนาคารแห่งประเทศไทย พันธบัตร ตั๋วแลกเงิน ตั๋วสัญญาใช้เงิน หุ้นกู้ หรือใบสำคัญแสดงสิทธิที่จะซื้อหุ้นกู้ ที่กระทรวงการคลังหรือกองทุนเพื่อการฟื้นฟูและพัฒนาระบบสถาบันการเงินเป็นผู้ออก ผู้สั่งจ่าย ผู้รับรอง ผู้รับอาวัล หรือผู้ค้ำประกัน  และหรือเงินฝาก หรือตราสารที่เทียบเท่าเงินสด หรือหลักทรัพย์หรือทรัพย์สินอื่น หรือการหาดอกผลโดยวิธีอื่นตามที่สำนักงานคณะกรรมการ ก.ล.ต.กำหนดหรือเห็นชอบให้กองทุนลงทุนได้ กองทุนดังกล่าวเป็นทางเลือกในการลงทุนให้กับผู้ลงทุนที่ต้องการลงทุนระยะสั้นในกองทุนที่เน้นลงทุนในตราสารความเสี่ยงต่ำภาครัฐ 
กองทุน T-FixFIF73 เป็นกองทุนที่มีเป้าหมายที่จะลงทุนในตราสารหนี้ภาครัฐของประเทศเกาหลีใต้ เช่น พันธบัตรธนาคารแห่งชาติเกาหลีใต้ พันธบัตรรัฐบาลเกาหลีใต้ กองทุนจะป้องกันความเสี่ยงอัตราแลกเปลี่ยนเต็มจำนวนสำหรับมูลค่าตราสารหนี้ประเทศเกาหลีใต้ที่กองทุนลงทุน กองทุนดังกล่าวเป็นทางเลือกให้กับผู้ลงทุนที่ต้องการกระจายเงินลงทุนบางส่วนไปลงทุนในตราสารหนี้ต่างประเทศ เพื่อโอกาสในการรับผลตอบแทนที่สูงกว่าดอกเบี้ยเงินฝากในประเทศ และเข้าใจความเสี่ยงของการลงทุนในตราสารหนี้ในต่างประเทศ และประเทศที่กองทุนไปลงทุน